*VEGA præsenterer:*
**Genremixende legender Fun Lovin’ Criminals sparker rockfesten i gang i VEGA**
*De charmerende 90’er-helte Fun Lovin’ Criminals spiller deres første koncert på dansk jord i 9 år, når de besøger Store VEGA den 15. marts til en svedig omgang nostalgi-hits.*

Den New York-baserede trio Fun Lovin’ Criminals brød igennem på radiobølgerne tilbage i 1995 med deres opsigtsvækkende mix af hip hop, rock, blues og jazz, leveret med indtagende *”latino soul vibes.”* Singlen ”Scooby Snacks” fra debutalbummet *Come Find Yourself* sampler lydklip fra kultfilmen Pulp Fiction, og blev et kæmpe hit for de livsglade rock-rappere.

I løbet af 90’erne havde gruppen stor succes med skildringen af det pulserende byliv i deres nabolag gennem den eklektiske genrestil. Med to komplet udsolgte koncerter på Paradiso i Amsterdam for nylig, kan man vist rolig sige at de stadig forstår, hvordan man holder festen i gang.

Gruppen blev dannet i starten af 90’erne af Huey Morgan, Brian Fast Leiser og Steve Borgovini, der var kollegaer på en natklub i New York. Karrieren startede også på natklubber, da de ikke var bange for at træde til, hvis der skete aflysninger. I 1999 forlod Borgovini bandet, og blev erstattet af trommeslager Frank Benbini, der har været en fast del af den sprælske trio lige siden.

Deres seneste udgivelse kom i form af 2010-albummet *Classic Fantastic.* I den forbindelse aflagde Fun Lovin’ Criminals også et efterspurgt besøg i Danmark, hvor de gav koncert både i Amager Bio i København og på Train i Århus.

Nu får Store VEGA fornøjelsen af de energiske forbrydere, når de til marts får salen til at koge og skråle med på hits i lange baner.

**Fakta om koncerten:**
Fun Lovin’ Criminals (US)
Fredag den 15. marts 2019 kl. 20.00
Store VEGA, Enghavevej 40, 1674 København V

Billetpris: 240 kr. + gebyr
Billetsalget starter fredag den 29. juni kl. 10.00 via vega.dk og Ticketmaster